Na osnovu člana 53 stav 3 tačka 15 i člana 63 stav 1 Statuta Univerziteta Donja Gorica od 12.02.2010. godine(u daljem tekstu: Statut) Senat Univerziteta Donja Gorica, na sjednici održanoj 11.04.2022. godine donosi

**P R A V I L N I K**

**O DISCIPLINSKOJ ODGOVORNOSTI**

**STUDENATA UNIVERZITETA DONJA GORICA**

**I. OPŠTE ODREDBE**

**Predmet**

**Član 1**

Pravilnikom o disciplinskoj odgovornosti studenata Univerziteta Donja Gorica (u daljem tekstu: Pravilnik) utvrđuju se obaveze studenata prilikom polaganja ispitâ, predaje pisanih radova, te tokom njihovog boravka u prostorijama Univerziteta Donja Gorica, lakše i teže disciplinske povrede, disciplinske mjere, rad disciplinskih organa i pravila disciplinskog postupka u kojem se odlučuje o postojanju disciplinske povrede i izricanju disciplinske mjere.

**Upotreba rodno osjetljivog jezika**

**Član 2**

Izrazi koji se u ovom pravilniku koriste za fizička lica u muškom rodu obuhvataju iste izraze u ženskom rodu.​

**Pojam studenta**

**Član 3**

Student Univerziteta Donja Gorica (u daljem tekstu: UDG), u smislu ovog pravilnika, jeste fizičko lice upisano na studije na univerzitetu, odnosno na pojedinačnoj univerzitetskoj jedinici (fakultetu, akademiji, institutu i drugo).

Studentom iz stava 1 ovog člana smatraće se i gostujući student koji ostvaruje prava na UDG-ju, kao i polaznik programa usvršavanja koje se ostvaruje na UDG-ju.

**Obaveze studenata**

**Član 4**

Student je dužan da se pridržava propisa propisanih Zakonom o visokom obrazovanju, Statutom i internim aktima UDG-ja, odnosno univerzitetske jedinice na kojoj studira, kao i ugovora o studiranju, da čuva ugled i da poštuje prava zaposlenih i drugih studenata, da poštuje propisanu disciplinu i pravila ponašanja u okviru univerzitetske akademske zajednice i da se pridržava načela akademskog integriteta.

**II. DISCIPLINSKE POVREDE**

**Pojam disciplinske povrede**

**Član 5**

Disciplinska povreda jeste svaka povreda odredaba o obavezama studenata utvrđenih članom 3 Pravilnika i koja je učinjena sa namjerom ili krajnjom nepažnjom.

**Vrste disciplinskih povreda**

**Član 6**

Disciplinska povreda može biti lakša i teža.

**Član 7**

Lakše disciplinske povrede jesu:

* narušavanje reda na predavanjima, vježbama, ispitima i drugim oblicima nastave, a koje nije predviđeno Pravilnikom kao teža povreda;
* nanošenje uvrede nastavnicima, saradnicima i drugim zaposlenima, studentima kao i gostima UDG-ja, odnosno fakulteta ili druge univerzitetske jedinice;
* namjerno nanošenje materijalne štete dobrima UDG-ja, odnosno fakulteta ili druge univerzitetske jedinice, ukoliko šteta ne prelazi novčani ekvivalent od 200 eura; i
* druge povrede koje predvidi Statut ili organ rukovođenja UDG-ja.

**Član 8**

Teže disciplinske povrede jesu:

* korištenje nedozvoljenih sredstava na ispitu i polaganje ispita protivno utvđenim pravilima;
* polaganje ispita umjesto drugog studenta;
* nasilno sprečavanje održavanja nastave ili ispita;
* izrečena mjera kršenja Etičkog kodeksa UDG-ja;
* namjerno nanošenje materijalne štete dobrima UDG-ja, odnosno fakulteta ili druge univerzitetske jedinice, ukoliko šteta prelazi novčani ekvivalent od 200 evra;
* krađa imovine UDG-ja, odnosno fakulteta ili druge univerzitetske jedinice, kao i imovine zaposlenih i drugih studenata;
* izazivanje nereda u prostorijama UDG-ja, odnosno fakulteta ili druge univerzitetske jedinice;
* neovlašćeno fotografisanje ili snimanje radnog materijala i/ili službenih akata u službenim prostorijama Univerziteta;
* dolazak i boravak na Univerzitetu u pripitom stanju, opijanje u toku predavanja i korištenje opojnih droga; i
* druge povrede koje predvidi Statut ili organ rukovođenja UDG-ja.

**III. DISCIPLINSKE MJERE**

**Vrste disciplinskih mjera**

**Član 9**

Učiniocu disciplinske povrede mogu se izreći sljedeće disciplinske mjere:

* opomena;
* ukor;
* privremeno udaljavanje sa polaganja;
* privremeno udaljavanje sa nastave i polaganja; i
* isključenje.

Opomena i ukor izriču se učiniocu lakše disciplinske povrede, a privremeno udaljavanje sa polaganja, privremeno udaljavanje sa nastave i polaganja i isključenje izriču se učiniocu teže disciplinske povrede.

**Opomena**

**Član 10**

Istom učiniocu opomena se može izreći najviše dva puta tokom cijelog trajanja studiranja.

**Ukor**

**Član 11**

Istom učiniocu ukor se može izreći najviše jednom tokom cijelog trajanja studiranja.

Učiniocu kojem je jednom izrečen ukor prilikom izvršenja naredne disciplinske povrede, bez obzira na njenu kvalifikaciju, izriče se mjera za težu disciplinsku povredu.

**Privremeno udaljavanje sa polaganja**

**Član 12**

Privremeno udaljavanje sa polaganja može biti izrečeno za jedan ili za sve ispite u ispitnom terminu, odnosno svim ispitnim rokovima.

O izrečenoj mjeri privremenog udaljenja sa polaganja obavještava se nastavno-naučno vijeće fakulteta na kojem student studira.

**Privremeno udaljavanje sa nastave i polaganja**

**Član 13**

Privremeno udaljavanje sa nastave i polaganja ne može biti kraće od jednog semestra niti duže od dva semestra.

Privremeno udaljavanje sa nastave i polaganja može biti izrečeno za jedan, odnosno za sve ispite u toku perioda za koji je mjera izrečena.

Privremeno udaljavanje sa nastave i polaganja započinje danom donošenja odluke o izricanju ove mjere.

O izrečenoj mjeri privremenog udaljenja sa nastave i polaganja obavještavaju se nastavno-naučno vijeće fakulteta na kojem student studira, Studentska služba i Finansijska služba.

**Isključenje**

**Član 14**

Disciplinska mjera isključenja može se izreći u trajanju od najduže dvije studijske godine.

Dvije konačne izrečene mjere za teže disciplinske povrede učinjene tokom prethodnog studiranja, povlače pri narednoj težoj disciplinskoj povredi obavezno izricanje mjere isključenja.

Odluku o isključenju donosi Dekan, a na predlog Disciplinske komisije.

Za vrijeme trajanja disciplinske mjere iz stava 1 ovog člana, studentu miruje status na UDG-ju, odnosno fakultetu ili drugoj univerzitetskoj jedinici.

**Okolnosti izvršenja**

**Član 15**

Prilikom izricanja disciplinske mjere uzimaju se u obzir olakšavajuće i otežavajuće okolnosti, od kojih naročito:

* težina same povrede i njene posljedice;
* stepen odgovornosti studenta;
* okolnosti pod kojima je izvršena povreda;
* ranije ponašanje studenta;
* ponašanje studenta u toku disciplinskog postupka;
* stav oštećenog ako je slučaj o takvoj povredi;
* stav samog učinioca prema učinjenoj povredi; te
* druge okolnosti od značaja.

**IV. DISCIPLINSKI ORGANI**

**Vrste disciplinskih organa**

**Član 16**

Disciplinski organi koji vode disciplinski postupak jesu:

* disciplinska komisija fakulteta, koja vodi prvostepeni postupak; i
* Disciplinska komisija UDG-ja, koja vodi drugostepeni postupak.

**Sastav**

**Član 17**

Disciplinska komisija fakulteta ima predsjednika i dva člana iz reda nastavnika i saradnika koje rješenjem imenuje dekan na period od četiri godine.

Disciplinska komisija UDG-ja ima predsjednika i dva člana iz reda nastavnika i saradnika koje rješenjem imenuje Rektor na period od četiri godine.

Članovi Disciplinske komisije UDG-ja ne mogu istovremeno biti članovi disciplinske komisije fakulteta.

Dekan, odnosno Rektor, po potrebi mogu imenovati i zamjenske članove disciplinskog organa iz stavova 1 i 2 ovog člana.

**V. NAČELA DISCIPLINSKOG POSTUPKA**

**Načelo hitnosti**

**Član 18**

Disciplinski postupci su hitni.

Disciplinski organ dužan je da postupak vodi bez odlaganja.

**Načelo javnosti**

**Član 19**

Disciplinski organ u prvom stepenu odlučuje na osnovu usmene rasprave.

Javnost na raspravi se može isključiti odlukom predsjednika disciplinske komisije ukoliko to zahtijevaju interesi održavanja reda i razlozi morala.

**Načelo istine**

**Član 20**

U disciplinskom postupku moraju se pravilno i potpuno utvrditi sve činjenice i okolnosti koje su od značaja za pravilno odlučivanje o disciplinskoj stvari.

**Načelo odbrane**

**Član 21**

Studentu protiv kojeg je pokrenut disciplinski postupak mora se garantovati pravo na odbranu i na izjašnjenje u toku cijelog trajanja postupka.

Student protiv kojeg je pokrenut disciplinski postupak ima pravo na zastupnika.

**VI. PRVOSTEPENI DISCIPLINSKI POSTUPAK**

**Disciplinska prijava**

**Član 22**

Disciplinsku prijavu može podnijeti nastavnik, saradnik, lice zaposleno na UDG-ju, odnosno fakultetu ili drugoj univerzitetskoj jedinici, kao i drugo zainteresovano lice.

Disciplinska prijava podnosi se u pisanom obliku, neposredno, redovnom ili elektronskom poštom u roku od tri dana od učinjene povrede, odnosno od dana saznanja za učinjenu povredu.

Disciplinska prijava podnosi se dekanu.

**Zahtjev za pokretanje disciplinskog postupka**

**Član 23**

Ukoliko navodi disciplinske prijave daju osnova za vođenje disciplinskog postupka dekan će podnijeti zahtjev za pokretanje disciplinskog postupka.

Zahtjev za pokretanje disciplinskog postupka podnosi se disciplinskoj komisiji u roku od pet dana od dana prijema disciplinske prijave.

**Pravne posljedice pokretanja disciplinskog postupka**

**Član 24**

Student protiv koga je pokrenut disciplinski postupak ne može da se ispiše s fakulteta sve do pravosnažnog okončanja disciplinskog postupka.

**Zakazivanje rasprave**

**Član 25**

Po prijemu zahtjeva za pokretanje disciplinskog postupka, a najkasnije pet dana od prijema, predsjednik disciplinske komisije zakazuje raspravu na koju, službenom UDG elektronskom poštom, poziva studenta protiv koga je pokrenut disciplinski postupak i/ili njegovog zastupnika, podnosioca disciplinske prijave, a po potrebi svjedoke i druga lica.

Po potrebi, disciplinska komisija može odvojeno saslušati studenta protiv koga je pokrenut disciplinski postupak i/ili njegovog zastupnika i podnosioca disciplinske prijave.

**Izostanak sa rasprave**

**Član 26**

Ako se lica iz člana 25 stav 1 ne odazovu pozivu za raspravu, a svoj izostanak blagovremeno ne opravdaju, rasprava se ima održati u njihovom odsustvu.

**Odlučivanje**

**Član 27**

Nakon sprovedene rasprave, disciplinska komisija fakulteta može studenta osloboditi odgovornosti ili ga oglasiti odgovornim.

Disciplinska komisija fakulteta odlučuje većinom glasova.

Član komisije može zahtijevati da se u obrazloženje odluke unese izdvojeno mišljenje.

**Član 28**

Rješenje o oslobađanju od odgovornosti disciplinska komisija fakulteta donosi ukoliko:

* utvrdi da povreda ne predstavlja disciplinsku povredu utvrđenu ovim pravilnikom;
* utvrdi okolnosti koje isključuju disciplinsku odgovornost; i
* ne dokaže da je student počinio disciplinsku povredu.

**Član 29**

Ukoliko utvrdi da je student izvršio disciplinsku povredu, disciplinska komisija donosi odluku o oglašavanju studenta odgovornim.

Odluka o oglašavanju studenta odgovornim sadrži:

* disciplinsku povredu za koju se student oglašava odgovornim;
* navođenje odredbe ovog pravilnika kojom se predviđa disciplinska povreda; i
* vrstu i trajanje izrečene disciplinske mjere;
* obrazloženje; i
* pouku o pravnom lijeku.

Pisani otpravak odluke iz stava 1 ovog člana dostavlja se na službenu UDG e-mail adresu studenta u roku od osam dana od dana održavanja rasprave.

Pisani otpravak odluke iz stava 1 ovog člana dostavlja se i dekanu i podnosiocu disciplinske prijave u roku od osam dana od dana održavanja rasprave.

**VII. DRUGOSTEPENI DISCIPLINSKI POSTUPAK**

**Žalba**

**Član 30**

Protiv odluke disciplinske komisije fakulteta, kao i protiv odluke iz člana 14 stav 3 ovog pravilnika žalbu Disciplinskoj komisiji UDG-ja, a preko prvostepene komisije, u roku od osam dana od prijema prvostepene odluke, mogu da izjave:

* student odnosno njegov zastupnik;
* dekan; i
* podnosilac disciplinske prijave.

**Osnov za podnošenje žalbe**

**Član 31**

Žalba se može podnijeti u slučaju bitne povrede pravila disciplinskog postupka, pogrešnog i nepotpuno utvrđenog činjeničnog stanja ili pogrešne primjene odredaba ovog pravilnika.

**Odlučivanje po žalbi**

**Član 32**

Neblagovremenu ili nedozvoljenu žalbu predsjednik Disciplinske komisija UDG-ja će odbaciti rješenjem.

Disciplinska komisija UDG-ja u postupku po žalbi odlučuje rješenjem bez saslušanja stranaka.

Disciplinska komisija UDG-ja odlučuje većinom glasova.

Član komisije može zahtijevati da se u obrazloženje rješenja unese izdvojeno mišljenje.

**Objavljivanje odluka**

**Član 33**

Odluka disciplinskog organa može se objaviti na oglasnoj tabli i zvaničnoj internet stranici UDG-ja, odnosno fakulteta o čemu će disciplinski organ odlučiti istovremeno sa donošenjem odluke.

Disciplinski organ može odrediti da se odluka kojom se izriču disciplinske mjere objavi i na drugi način (čitanjem odluke na časovima nastave i sl.).

**Izvršavanje i evidencija**

**Član 34**

O izvršenju pravosnažne odluke disciplinskog organa stara se dekan fakulteta.

Stručna služba dekana, uz pribavljene podatke od disciplinskog organa, vodi službenu evidenciju o izrečenim disciplinskim mjerama.

**VIII. PRELAZNE I ZAVRŠNE ODREDBE**

**Član 35**

Disciplinski postupci otpočeti prije stupanja na snagu ovog pravilnika okončaće se prema propisima važećim u vrijeme njihovog pokretanja i pred disciplinskim organom pred kojom je postupak otpočeo.

**Član 36**

Disciplinske komisije iz člana 17 stav 1 ovog pravilnika imenovaće se u roku od 15 dana od stupanja na snagu ovog pravilnika.

Disciplinske komisije iz člana 17 stav 1 ovog pravilnika formirane prije donošenja ovog pravilnika nastavljaju da rade u sastavu u kojem su formirane na period od četiri godine od dana donošenja ovog pravilnika.

Disciplinska komisija UDG-ja imenovaće se u roku od 15 dana od stupanja na snagu ovog pravilnika.

**Član 37**

Ovaj pravilnik stupa na snagu danom donošenja, a primjenjivaće se od objavljivanja na oglasnoj tabli i internet stranici UDG-ja.

**Član 38**

Danom donošenja ovog pravilnika prestaju da važe: Pravilnik o disciplinskoj odgovornosti Fakulteta za međunarodnu ekonomiju finansije i biznis od 17.04.2015. godine, Pravilnik o disciplinskoj odgovornosti Fakulteta za insformacione sisteme i tehnologije od 17.04.2015. godine, Pravilnik o disciplinskoj odgovornosti Fakulteta za polčitehniku br. 15/033 od 11.06.2015. godine, Pravilnik o disciplinskoj odgovornosti Fakulteta za prehrambenu tehnologiju, bezbjednost hrane i ekologiju br. 15/055 od 08.12.2015. godine, Pravilnik o disciplinskoj odgovornosti studenata Humanističkih studija br. 456/16 od 22.12.2016. godine, Pravilnik o disciplinskoj odgovornosti studenata Fakulteta pravnih nauka br. 13/16 od 26.12.2016. godine, Pravilnik o disciplinskoj odgovornosti studenata Filološkog fakulteta br. 17/035 od 26.09.2017. godine, Pravilnik o disciplinskoj odgovornosti Fakulteta za kulturu i turizam br. 19/113 od 28.06.2019. godine i Pravilnik o disciplinskoj odgovornosti Fakulteta primijenjenih nauka br. 20/101 od 11.06.2020. godine.

S E N A T

\_\_\_\_\_\_\_\_\_\_\_\_\_\_

prof. dr Veselin Vukotić

Predsjednik Senata